Skattelettelser, ja tak! - Eva Kjer Hansen - Blogs - Debat
Debat Blog Eva Kjer Hansen
22.08.2017 kl. 17:56
Skattelettelser, ja tak!
Et af elementerne i regeringens kommende skatereform er, at danskerne fremover skal skånes for skat på arbejdsgiverbetalt telefon. Reformen vil samlet set give skattelettelser, som nogen har kaldt ”historisk store”.
Danskerne er verdens hårdest beskattede folk, og enhver skattelettelse skal være mere end velkommen. Jo større, jo bedre. Alene skatten på fri telefon har hidtil kostet danskerne 1 milliard kroner hvert år, og de 10 milliarder kroner, reformen efter sigende skal sende tilbage til danskernes egne lommer, er en god begyndelse.
Traditionen tro er Socialdemokratiet og Dansk Folkeparti i gang med at advare mod skattelettelser – i verdens hårdest beskattede land.
”Det bliver dyrt”, siger de hos Dansk Folkeparti.
”Det har vi ikke råd til”, siger den ene socialdemokrat, som overgås af den næste socialdemokrat: ”Historisk store skattelettelser giver historiske nedskæringer i velfærden”.
Der tager de fejl, alle tre.
Det bliver ikke dyrt at afskaffe skatten på arbejdsgiverbetalt telefon. Tværtimod, så kommer den halve million danskere, der i dag betaler den skat, til at mærke en kontant forbedring af økonomien hver måned.
Vi har mere end råd til det. Staten opkræver over 1.000 milliarder kroner fra danskerne hvert år. Med afskaffelsen af skatten på arbejdsgiverbetalt telefon opkræver staten stadig over 1.000 milliarder kroner fra danskerne hvert år. Afskaffelsen af den ene, lille skat vil ikke kunne mærkes i statens budget – men det vil kunne mærkes for de danskere, der ikke længere skal betale den.
Og sådan er det med skattelettelser. Skattelettelser giver danskerne lov til at beholde flere af de penge, de selv har arbejdet for at tjene. Det giver større selvbestemmelse, større frihed til at indrette sin hverdag og sit liv som man vil. I verdens hårdest beskattede land kan skattelettelser i 10-milliarderkronersklassen mærkes for den enkelte. Men selv med de historisk store skattelettelser, der er lagt op til, vil staten ikke kunne mærke forskel.
Danskerne vil stadig være det hårdest beskattede folk i verden, og staten vil stadig have mere end 1.000 milliarder kroner at levere velfærdsydelser for hvert eneste år. Intet vil være forandret.
Men for danskerne vil byrden føles mindre, og de vil have bedre mulighed for at bruge deres egne penge på det, der er velfærd for netop dem.
Så skattelettelser, ja tak, og kom gerne med flere end 10 milliarder.
Eva Kjer Hansen (f. 1964), medlem af Folketinget for Venstre siden 1990, fhv. minister, fhv. medlem af Europa-Parlamentet. Uddannet cand. polit. Blogger om det danske velfærdsgilde og regelcirkus.
Blog: Mainstream mediernes dækning af Trump er tippet for længst, og det er en skandale